Resensie: 'Agulhasvlakte' praat op vele vlakke met gehoor | Netwerk24
Resensie: 'Agulhasvlakte' praat op vele vlakke met gehoor
René Cloete en Kay Smith in 'Agulhasvlakte' op die KKNK. Foto: Jaco Marais
Agulhasvlakte is so ongerep en beeldskoon soos die omgewing in die Overberg waar dit afspeel. Die dramaturg Herschelle Benjamin en die regisseur Kanya Viljoen het teater geskep wat op vele vlakke met sy gehoor praat. Dit is 'n eietydse blik op Suid-Afrika.
Die storie gaan oor twee susters, Milly en Amy, wat vervreem geraak het ná hul ouers se dood. Milly (Kay Smith) het agtergebly op die Overbergse blommeplaas waar seldsame fynbos soos die rooi sewejaartjie blom en Amy (René Cloete) het die blink liggies van die stad gaan verken, waar sy as 'n invloedryke bemarker op sosiale media 'n gawe bestaan voer.
Baie water het in die see geloop, albei het hulself goed in die lewe gevestig – en dan verskyn Amy plotseling op Milly se voorstoep op die familieplaas. Die verlede speel in op die hede soos ou griewe uitkom. Dit is nie kamermusiek nie, maar gaan oor die persoonlike en kollektiewe geskiedenis van wat dit beteken om 'n vrou en burger van Suid-Afrika te wees. 'n Land waar jou eiendom en jy elke oomblik in die visier is. Dit eis ook sy tol op die gees.